作者:李嶠
標題:奉使築朔方六州城率爾而作
內容:奉詔受邊服，總徒築朔方。驅彼犬羊族，正此戎夏疆。子來多悅豫，王事寧怠遑。三旬無愆期，百雉鬱相望。雄視沙漠垂，有截北海陽。二庭已頓顙，五嶺盡來王。驅車登崇墉，顧眄淩大荒。千里何蕭條，草木自悲涼。憑軾訊古今，慨焉感興亡。漢障緣河遠，秦城入海長。顧無廟堂策，貽此中夏殃。道隱前業衰，運開今化昌。制為百王式，舉合千載防。馬牛被路隅，鋒鏑銷戰場。豈不懷賢勞，所圖在永康。王事何為者，稱代陳頌章。